6.

Toate pozițiile Uniunii și ale statelor sale membre menționate la alineatele (3), (4) și (5) vor fi coordonate în mod corespunzător. (a) În privința aspectelor menționate la alineatul (3), Președinția poate să convoace, din proprie inițiativă sau la solicitarea Comisiei sau a unui stat membru, reuniuni de coordonare (care, în cazurile de urgență, pot să consiste dintr-o coordonare electronică) a statelor membre și a Comisiei, în cadrul grupului de lucru competent al Consiliului, anterior și pe durata fiecărei reuniuni menționate la alineatul (1). Pozițiile coordonate vor fi exprimate de către Președinție sau, după caz, de către un stat membru desemnat de Președinție sau de către Comisie cu acordul tuturor statelor membre prezente. (b) În privința aspectelor menționate la alineatul (4), reuniunile de coordonare ale Comisiei și ale statelor membre în cadrul grupului de lucru competent al Consiliului vor fi convocate din inițiativa Președinției sau la solicitarea Comisiei sau a unui stat membru, anterior și pe durata fiecărei reuniuni menționate la alineatul (1), cu o trimitere posibilă la Grupul la nivel înalt pentru persoanele cu handicap în domeniul de competență al acestuia. Aceste reuniuni de coordonare pot să consiste în cazurile de urgență dintr-o coordonare electronică. Pozițiile Uniunii vor fi exprimate de Comisie. (c) În privința aspectelor menționate la alineatul (5), reuniunile de coordonare ale Comisiei și ale statelor membre în cadrul grupului de lucru competent al Consiliului vor fi convocate din inițiativa Președinției sau la solicitarea Comisiei sau a unui stat membru, anterior și pe durata fiecărei reuniuni menționate la alineatul (1), cu o trimitere posibilă la Grupul la nivel înalt pentru persoanele cu handicap în domeniul de competență al acestuia. Aceste reuniuni de coordonare pot să consiste în cazurile de urgență dintr-o coordonare electronică. Comisia și statele membre, în reuniunile de coordonare din cadrul grupului de lucru competent al Consiliului, vor decide cine va prezenta declarațiile care urmează a fi făcute în numele Uniunii și al statelor sale membre în cazurile în care competențele respective nu pot fi separate. Pozițiile comune vor fi prezentate de Comisie când competența în materie revine preponderent Uniunii, iar Președinția sau un stat membru va prezenta poziția comună atunci când competența în materie revine preponderent statelor membre. În scopul stabilirii pozițiilor [în sensul literelor (a), (b) și (c)], se vor aplica următoarele modalități: (i) în Bruxelles, în cadrul grupului de lucru competent al Consiliului, cât mai devreme posibil anterior începutului reuniunilor prevăzute la alineatul (1). La primirea ordinii de zi a reuniunilor prevăzute la alineatul (1), Comisia va trimite Secretariatului Consiliului, pentru fi transmisă statelor membre, o indicație privind acele puncte de pe ordinea de zi cu privire la care se intenționează prezentarea de declarații și dacă acestea vor fi făcute de Comisie și/sau de Președinție. Secretariatul Consiliului va transmite acele proiecte de declarații primite de la Președinție [în legătură cu alineatul (3)] și de la Comisie [în legătură cu alineatele (4) și (5)] statelor membre și Comisiei cu cel puțin o săptămână înainte de reuniunea de coordonare. Secretariatul Consiliului se va asigura că proiectele de declarații sunt transmise rapid grupului de lucru competent al Consiliului; (ii) fără a se aduce atingere modalităților locale de coordonare ale Uniunii, la nivel local [la New York sau Geneva (2)], în special la începutul și, dacă este necesar, la finalul reuniunilor menționate la alineatul (1), noi reuniuni de coordonare fiind convocate de câte ori este necesar pe durata seriei de reuniuni. În cazurile în care nu se poate ajunge la o poziție, inclusiv pentru motive care țin de dezacordul cu privire la repartizarea competențelor între Uniune și statele sale membre, chestiunea va fi transmisă fără întârziere grupului de lucru competent al Consiliului și/sau, după caz, altor organisme ale Consiliului. În cazul în care aceste organisme nu pot ajunge la un acord, chestiunea respectivă va fi supusă discuțiilor din cadrul Comitetului Reprezentanților Permanenți (Coreper). Cu toate acestea, în situațiile în care reuniunile grupului de lucru competent și, după caz, ale altor organisme relevante ale Consiliului, nu pot fi convocate la timp, chestiunea va fi trimisă direct Coreper, care va hotărî cu privire la poziție pe baza regulilor de vot prevăzute în tratatul UE relevant în privința chestiunii în cauză; (iii) „Grupul de lucru competent al Consiliului” va fi determinat de Președinție. Președinția va informa și va lua legătura de asemenea în mod corespunzător cu toate grupurile de lucru ale Consiliului care au un interes semnificativ în chestiunea în cauză, inclusiv Grupul de lucru pentru chestiuni fiscale în cazul în care chestiunea prezintă elemente de fiscalitate. La solicitarea unui stat membru sau a Comisiei, Președinția ar trebui să trimită spre examinare altor grupuri de lucru care au interese semnificative orice chestiune discutată în temeiul prezentului cod.